text: Sønderborg: Her er rent
  02 april 2014 kl. 13.45
  TV SYDs indslag om manglende hygiejne på sygehusene får nu Sønderborg kommune til at udsende en erklæring: Her er rent.
  I Sønderborg har der i en årrække været særlig opmærksomhed på hygiejne, lyder det fra Tim Hansen, direktør i Social- og Sundhedsforvaltningen i Sønderborg Kommune.
  Sønderborg Kommune ansatte således i 2013 en hygiejnekonsulent for at sikre hygiejnen. 
  Og kommunen har indkøbt en kæmpe vaskemaskine.
  Den vasker senge, rollatorer, kørestole, bækkenstole og vaskebænke.
  - Når en borger har fået tildelt en særlig sygehusseng, så bliver den leveret nyvasket og desinficeret efter en tur i den store vaskemaskine. Vaskemaskinen bruges også til at vaske og rengøre senge og andre hjælpemidler på plejecentrene, når der har været større udbrud af infektioner og bakterieangreb. Det kan føre til diarré, og så er der brug for en grundig rengøring. Det klarer vores supervaskemaskine så let som ingenting, siger Johannes Christian Nissen, leder af hjælpemiddeldepotet.
  